Παλαιά Φώκαια Αττικής

Η Παλαιά Φώκαια είναι παραθαλάσσιος οικισμός της Ανατολικής Αττικής που δημιουργήθηκε από Μικρασιάτες πρόσφυγες από την Παλαιά Φώκαια της Μικράς Ασίας. Βρίσκεται στις ακτές του Σαρωνικού, ανάμεσα στο Σούνιο και στην Ανάβυσσο. Διοικητικά ανήκει στον δήμο Σαρωνικού.

Η κοινότητα Παλαιάς Φώκαιας επί του παρόντος, περιλαμβάνει τους οικισμούς: Θυμάρι - Αγία Φωτεινή, Καταφύγι και τον Οικισμό της Αγροτικής Τράπεζας.

Ιστορικά στοιχεία
Ο οικισμός της Παλαιάς Φώκαιας δημιουργήθηκε την δεκαετία του 1920 μετά την εγκατάσταση Μικρασιατών προσφύγων από την Παλαιά Φώκαια της Μικράς Ασίας. Ο οικισμός ονομάστηκε Παλαιά Φώκαια και όχι «Νέα» όπως συνηθίζεται στους προσφυγικούς οικισμούς για τον ακόλουθο λόγο. Το 1250 μ.Χ. κάτοικοι της Φώκαιας ίδρυσαν ένα νέο χωριό 9 χλμ. βορειότερα της Φώκαιας, το οποίο ονομάστηκε Νέα Φώκαια. Τα επόμενα χρόνια ο οικισμός που βρισκόταν στην αρχαία τοποθεσία ονομάστηκε Παλαιά Φώκαια για να διακρίνεται από τον νεότερο. Οι πρόσφυγες που εγκαταστάθηκαν στην περιοχή της Αναβύσσου και προέρχονταν από την Παλαιά Φώκαιας, δεν έδωσαν στον οικισμό που ίδρυσαν το όνομα Νέα Φώκαια γιατί με αυτό το όνομα υπήρχε άλλο χωριό στην Μικρά Ασία. Έτσι ο νέος οικισμός διατήρησε το όνομα «Παλαιά Φώκαια», που ήταν το όνομα της ιδιαίτερης πατρίδας τους.

Ο οικισμός εντάχθηκε αρχικά στην κοινότητα Καλυβίων Θορικού ενώ από το 1947 αποτέλεσε ξεχωριστή κοινότητα. Στα όρια της κοινότητας αναγνωρίστηκε το 1971 και ο οικισμός Θυμάρι  Η κοινότητα Παλαιάς Φώκαιας καταλάμβανε έκταση 22,9 τ.χλμ. και είχε πληθυσμό 2.051 κατοίκους, σύμφωνα με την απογραφή του 2001. Καταργήθηκε με την εφαρμογή του προγράμματος Καλλικράτης, το 2011, και εντάχθηκε στον νέο δήμο Σαρωνικού.

Πρόεδροι της Κοινότητας 
Πρόεδροι μετά το 1979 διετέλεσαν οι:
1979-1982 Ευάγγελος Μοσχονησιώτης
1 Ιανουαρίου 1983-25 Νοεμβρίου 1983 Χρυσόστομος Φρατζέσκος (απεβίωσε εν ενεργεία)
...
1987-1990 Δημήτριος Φιλίππου
1991-1998 Δημήτριος Μάγειρας
1999-2006 Δημήτριος Φιλίππου
2007-2010 Εμμανουήλ Τσαλικίδης

Αθλητισμός

Στον οικισμό εδρεύει ο «Αθλητικός Ποδοσφαιρικός Σύλλογος «Πρωτεύς» Παλαιάς Φώκαιας». Ιδρύθηκε το 1948 σαν ανεξάρτητο και ανεπίσημο σωματείο χωρίς καταστατικό και το 1961 αναγνωρίστηκε επίσημα από το Πρωτοδικείο Αθηνών, όποτε και εγκρίθηκε το πρώτο του καταστατικό. Συνέχισε τη δραστηριότητα του σαν ανεξάρτητο σωματείο και το 1969 αποφασίστηκε από το Κοινοτικό Συμβούλιο η δημιουργία του γηπέδου, το οποίο πλέον θα πληρούσε τις προδιαγραφές ώστε να μπορεί να χρησιμοποιηθεί σε επίσημα πρωταθλήματα.

Με τη θεμελίωση του γηπέδου ακολούθησε και η επίσημη αναγνώριση του Πρωτέα από την ΕΠΟ το 1970 με Αριθμό Μητρώου ΕΠΟ 1770 και η ένταξη του στα επίσημα πρωταθλήματα της Ε.Π.Σ. Αθηνών της περιόδου 1970-71 και πιο συγκεκριμένα στη Γ΄ Κατηγορία. Ο πρώτος επίσημος αγώνας του Πρωτέα στο πρωτάθλημα της Γ΄ Κατηγορίας διεξήχθη στην Παλαιά Φώκαια με αντίπαλο το Βυζάντιο Βύρωνα, το οποίο κέρδισε με 1-0.

Αγωνίστηκε κυριότερα στο πρωτάθλημα Γ΄ Κατηγορίας Ε.Π.Σ. Αθηνών, με εξαίρεση κάποιες παρουσίες του στο πρωτάθλημα της Β΄ Κατηγορίας, στο οποίο αγωνίστηκε αρχικά τις χρονιές 1974-75 και 1975-76. Συνέχισε να αγωνίζεται στα πρωταθλήματα της Ε.Π.Σ. Αθηνών έως και την ίδρυση της Ε.Π.Σ. Ανατολικής Αττικής, αγωνιζόμενος έκτοτε στα πρωταθλήματα της τελευταίας. Μάλιστα, τη σεζόν 2005-06 αναδείχθηκε για πρώτη φορά πρωταθλητής Ε.Π.Σ. Ανατολικής Αττικής, κερδίζοντας την άνοδο στην Δ΄ Εθνική κατηγορία.

Στην Δ΄ Εθνική αγωνίστηκε τη σεζόν 2006-07, συμμετέχοντας για πρώτη και τελευταία φορά μέχρι σήμερα σε εθνική κατηγορία. Έλαβε μέρος στον 9ο όμιλο με αντίπαλους ομάδες από Αθήνα, Πειραιά, Ανατολικής Αττικής και Δωδεκανήσου και σε σύνολο 15 ομάδων κατέλαβε τη 14η θέση, γνωρίζοντας τον υποβιβασμό.

Παραπομπές

Εικόνες

Παλαια Φώκαια
Δήμος Σαρωνικού
Κοινότητες του νομού Αττικής